Øresundsforbindelsen

Øresundsbroen

Broens offisielle navn er «Øresundsbron». Dette er en kombinasjon av danske «Øresundsbroen» og svenske «Öresundsbron» og symboliserer at det er en forbindelse mellom Danmark og Sverige.
Broens overbygning er konstruert i to etasjer og bygget i stål og betong. Et gitterverk i stål bærer det øvre betongdekket til motorveien og det nedre dekket til jernbanen. 
Broen er den lengste i Norden, 7 850 meter lang og åsted i serien Broen 2011–17.  Broen går fra Peberholm til Lernacken, like syd for Malmö. 5 350 meter av broen ligger på svensk side. Over seilingsleden er det bygget en skråstagsbro, og skråstagsbroens 204 meter høye pilarer er Sveriges høyeste byggverk.
Skråstagsbroens totale lengde er 1 092 meter og bæres av fire pilarer (204 moh.), som står parvis på samme fundament. Det frie spennet mellom pilarene er 490 meter. Broflatens høyde over havet er 57 meter. Brobanen henger i 80 kabelstag, som er fastgjort parvis i pilarene med tolv meters avstand. 
Den vestre tilslutningsbroen går fra Peberholm og er 3 014 meter lang og består av atten brofag som er 140 meter lange og fire brofag som er 120 meter lange.
Den østlige tilslutningsbroen er 3 739 meter lang og inndelt i 27 brofag. 24 av brofagene er 140 meter lange og tre er 120 meter lange.
Fartsgrensen på broen er normalt 110 km/t på begge sider grensen, men kan settes ned ved dårlig vær med elektroniske skilter.

Øresundstunnelen

Øresundstunnelen eller Drogdentunnelen er totalt 4 050 meter lang og består av en 3 510 meter lang senketunnel under Drogden, samt to portalbygninger på hver 270 meter. Den starter ved en kunstig halvøy ved Amager (nær Kastrup) og ender på Peberholm. 
Tunnelen er bygget av 20 prefabrikkerte elementer som hver er 176 m lange, 38,8 m brede og 8,6 m høye og veier 55 000 tonn. Dette gjør dem til de største prefabrikkerte tunnelelementer i verden. Elementene er lagt i et utgravet renne på havbunnen og dekket av et beskyttende lag med stein. Seilingsdybden på en 600 meter lang strekning er 10 meter.
De fire kjørebanene på motorveien er 3,5 meter brede, og i tillegg er det satt av 1 meters nødfortau på hver side av tunnelløpene. For hver 88 meter er det en nødpassasje til et eget nødløp som går i hele tunnelens lengde. Det er langsgående lysbånd i taket på begge sider av hvert tunnelløp. Tunnelen har en omfattende brannsikring. I hvert motorveisløp er det 80 ventilatorer (vifter), anbragt i fire grupper. 
Veitunnelen har et avansert trafikkstyringssystem, med kameraer for hver 60 meter. Systemet styres fra Lernacken. Fartsgrensen i tunnelen er normalt 90 km/t.
Jernbaneløpene er også omfattende brannsikret, og det er nødforbindelser mellom de to løpene for hver 88 meter. Det er nødfortau på hver side av løpene.

Eierforhold og drift

Øresundsforbindelsen eies og drives av «Øresundsbro Konsortiet», som igjen eies med 50 % av «A/S Øresund» og 50 % av «Svensk-danska Broförbindelsen» (SVEDAB) AB. «A/S Øresund» eies 100 % av «Sund og Bælt Holding A/S», som igjen eies av den danske stat (Trafikministeriet). SVEDAB eies 100 % av den svenske stat, ved Næringsdepartementet, fordelt med 50 % på «Vägverket» og 50 % på «Banverket». 
«Øresundsbro Konsortiet»s hovedoppgave er å eie og drive broforbindelsen, og å nedbetale de lånene som har finansiert byggingen. Inntektene sikres ved bropenger (ca. 60 %), samt inntekter fra jernbanen (ca. 40 %).
De samlede kostnader med Øresundsforbindelsen var ca. 30,1 mrd. DKK. De siste års gode trafikktall gjør at broforbindelsen antas å være nedbetalt i 2034.